Էլենա Ռոխեր

Էլենա Սիլվիա Ռոխեր (հոկտեմբերի 27, 1974(1974-10-27), Բուենոս Այրես, Արգենտինա), արգենտինացի դերասանուհի, որը 2009 թվականին «Պիաֆ» պիեսում խաղացած Էդիթ Պիաֆի դերի համար արժանացել է Լորենս Օլիվյեի մրցանակի։ Հանդես է եկել նաև Լոնդոնի Ուեստ Էնդյան թատրոններում բեմադրված «Էվիտա» մյուզիքլում, «Բոինգ-Բոինգ» ներկայացման մեջ ու «Կիրք» մյուզիքլում։


== Արգենտինյան կարիերա ==
Նախքան «Էվիտա»-յի Ուեստ Էնդյան վերաբեմադրության մեջ Էվա Պերոնի դերն ստանալը Ռոխերն իր հայրենի Բուենոս Այրեսում հաջողակ դերասանուհի էր։ 1997 թվականին Yo Que Tu Me Enamoraba-ում իր աշխատանքի համար ներկայացվել է Տրինիդադ Գուեվարա մրցանակին՝ որպես լավագույն դերասանուհի։ Շարունակել է նկարահանվել «Ինը» , «Հուդինի», «Գեղեցկուհին և Հրեշը» և «Ջութակահարը տանիքին» մյուզիքլներում, ինչպես նաև «Թշվառները» մյուզիքլում կատարել է Ֆանտինայի դերը, իսկ «Շաբաթ երեկոյան տենդ» մյուզիքլում հանդես եկել որպես Անետա։ 2002/2003 եթերաշրջանում Jazz, Swing, Tap մյուզիքլում  իր դերակատարման համար նրան ներկայացրել են կաբելային հեռուստատեսության ACE մրցանակին «Մյուզիքլի լավագույն դերասանուհի» անվանակարգում։ Հաջորդ եթերաշրջանում գլխավոր դերով հանդես է եկել Mina...che cosa sei? շոույում, որի ռեժիսոր Վալերիա Ամբրոսիոյի հետ նաև շոույի համահեղինակն էր։ Այս ներկայացման համար արժանացել է ACE մրցանակին որպես մյուզիքլի լավագույն դերասանուհի։ Հանդես է եկել նաև մի շարք արգենտինյան հեռուստանախագծերում, այդ թվում՝ Hombres de Honor, Pensionados և El sodero de mi vida։ Կարճատև ճամփորդությամբ եղել է Եվրոպայում  Tango por Dos ծրագրի շրջանակներում։


== Ուեստ Էնդյան կարիերա ==
2006 թվականին «Էվիտա»-յի Ուեստ Էնդյան վերաբեմադրության համար Բուենոս Այրեսում աշխատանքներ տանելիս Էնդրու Լլոյդ Ուեբերի աշխատակիցներից մեկը տեսել է Ռոխերի դերախաղն ու նրան առաջարկել գլխավոր դերի համար։ Մի շարք լսումներից հետո նրան հանձնարարվել է Էվա Պերոնի դերը, որը նա կատարել է շռնդալից հաջողությամբ։ 2007 թվականին Ադելֆի թատրոնում իր դերակատարման համար առաջադրվել է  Լորենս Օլիվյեի մրցանակի «Մյուզիքլում լավագույն դերասանուհի» անվանակարգում, բայց մրցանակն ստացել է Ջենա Ռասելը «Կիրակին զբոսայգում Ջորջի հետ» ներկայացման մեջ իր խաղացած դերի համար։ Հետո Ռոխերը հանդես է եկել լոնդոնյան բեմում «Բոինգ-Բոինգ» հիթ ներկայացման մեջ որպես Գաբրիելա, որի ռեժիսորը Մեթյու Վարչուսն էր։  2008 թվականին Դոնմար Ուերհաուս թատրոնում բեմադրված «Պիաֆ» ներկայացման մեջ Ռոխերը խաղացել է գլխավոր դերը և ևս մեկ անգամ արժանացել քննադատների գովասանքին։ Ներկայացումը տեղափոխվել  է ավելի մեծ Վոդեվիլ թատրոն և 2009 թվականին Ռոխերն արժանացել է Լորենս Օլիվյեի մրցանակի՝ որպես մյուզիքլի լավագույն դերասանուհի։ «Պիաֆ» ներկայացմամբ անցել է միջազգային շրջագայություն, որի մեջ մտնում էր նաև Բուենոս Այրեսը։ Բուենոս Այրես վերադարձի ընթացքում կարճ ժամանակով վերաբեմադրել է իր կատարումները  Mina...che cosa sei? -ում։  2010 թվականի սեպտեմբերի 10-ից մինչև նոյեմբերի 21-ը Ստիվեն Սոնդհայմի ու Ջեյմս Լափայնի «Կիրք» մյուզիքլում Ռոխերը կատարել է Ֆոսկայի դերը։ 2011 թվականի փետրվարի 7-ին հայտարարվել է, որ Ռոխերը երրորդ անգամ է արժանացել Լորենս Օլիվյեի մրցանակի՝ որպես մյուզիքլի լավագույն դերասանուհի։


== Ձայնագրություններ ==
Ռոխերին կարելի է լսել Mina...che cosa sei?   և Evita ալբոմներում (2006 թվականի լոնդոնյան վերաբեմադրություն և 2012 թվականի բրոդվեյյան վերաբեմադրություն)։ Նաև ձայնագրել է երկու սոլո ալբոմ․ Vientos Del Sur-ը և Բուենոս այրեսում կենդանի ձայնագրված Recorriendo el Rock Nacional (Nueva Edi) ալբոմը։


== «Էվիտա»- ն Բրոդվեյում ==
Ռոխերը վերադարձել է Բրոդվեյում վերաբեմադրված «Էվիտա»-ում Էվա Պերոնի դերին, որի առաջին ներկայացումը տեղի է ունեցել 2012 թվականի ապրիլին Մարքիզ թատրոնում։ Բեմադրության ռեժիսորը Մայքլ Գրանդաժն էր, խորեոգրաֆը՝ Ռոբ Էշֆորդը, հանդես էին գալիս նաև Ռիկի Մարտինը՝  որպես Չե և Մայքլ Սերվերիսը՝ որպես Խուան Պերոն։ Քննադատներից ոմանք պնդում էին, որ նրա ձայնը «չափազանց քնքուշ է  Էվա Պերոնին ներկայացնելու համար», մյուսներն էլ այն կարծիքի էին, որ «Ռոխերը նշանավոր դերասանուհի է» և «ունի այն աստղային որակները, որոնց մասին երգում է Էվիտան»։


== Բեմական դերեր ==


=== Արգենտինա ===


=== Ուեստ Էնդ ===


=== Բրոդվեյ ===


== Ծանոթագրություններ ==


== Արտաքին հղումներ ==
Elena Roger @ Livejournal